It-Tieni Pitazz – Noti 154-159 (għal paragrafi 841-850) Swor Chrysostom – Mary Korczak. Twieldet fl-1892, daħlet soru mal-Kongregazzjoni fl-1921. Hija kienet taħdem bħala għalliema tal-gruppi u bħala infermiera. Kellha kuntatt ma' Swor Fawstina f'Vilnius, u mbagħad fl-aħħar marda ta' Swor Fawstina fi Krakovja. Hija ġiet magħżula sabiex tkun xhieda fil-proċess ta' informazzjoni minħabba fl-uffiċċju tagħha. Swor Cajetan – Mary Bartkowiak. Twieldet fid-19 ta' Jannar 1911, u daħlet soru mal-Kongregazzjoni fl-1933. Hija kienet ma' Swor Fawstina f'Varsavja u fi Krakovja. Hija kienet waħda mix-xhieda fil-proċess ta' informazzjoni fl-1965/66. Il-qsim tal- wejfer – oplatek bil-pollakk. Il-qsim tal-wejfer hi tradizzjoni Pollakka li tmur lura sal-10 seklu. Il-kelma Oplatek ġejja mill-kelma Oblatum li tfisser ħobż qaddis. Magħmula minn għaġina mingħajr ħmira, il-wejfer tkun minquxa b'disinji b'tema tal-Milied. Il-qsim tal-wejfer għadu sa llum il-qalba u l-essenza taċ-ċelebrazzjoni ta' lejliet il-Milied fil-Polonja, u wara l-qsim, il-familja u l-ħbieb jagħtu lil xulxin ix-xewqat tajba għas-sena l-ġdida. Għal aktar tagħrif ara wkoll: Wara l-Milied, Swor Damiana Ziolek ħadet lil Swor Fawstina lura fl-isptar ta' Pradnik u kitbet hekk dwar iċ-ċirkustanzi ta' dan il-vjaġġ: "Billejl ħallew tarbija ċkejkna ħdejn il-bieb tal-kunvent. Filgħodu sabitha Swor Frances, ħadet ħsiebha, ħaslitha u sqietha, u bdiet tara min kien ser jieħu ħsieb it-tarbija. Ġara li ġara tagħhom li ma kellhiex tfal u li riedet tadotta tarbija, saret taf b'din il-ħaġa. Hija aċċettat fil-pront l-offerta tal-Kongregazzjoni, ħadet għandha t-tarbija abbandunata u qablet li tagħtiha isimha stess. Il-karozza tal-kiri li kienet qiegħda tieħu lil Swor Fawstina Pradnik, ħadet ukoll lil din il-mara sal-knisja parrokkjali ta' Podgorze, fejn għammdu lit-tarbija u dan il-fatt ġie miktub fid-dokumenti. Swor Damiana – Sophia Ziolek: twieldet fit-18 ta' Ottubru 1911. Hija daħlet soru mal-Kongregazzjoni fl-1927. Hija kellha kuntatt ma' Swor Fawstina fi Plock fl-1932 u mbagħad fi Krakovja. Hija kienet waħda mix-xhieda fil-proċess ta' informazzjoni. Il-knisja ta' San Ġużepp f'Podgorze. Dun Joseph Niemczynski kien il-kappillan dak iż-żmien. Aktarx Swor Alana – Caroline Wilusz, tal-Kongregazzjoni tas-Servi tal-Qalb Imqaddsa. Hija kienet tbati bil-mard tas-sider u kellha kamra ħdejn dik ta' Swor Fawstina. Hija twieldet fl-1910 u daħlet soru mal-Kongregazzjoni fl-1929.
Noti tad-Djarju ta' Santa Fawstina Kowalska (Noti 154-159) għal par. 841-850